ประกันคลอดเกณฑ์ราคากลางซ่อมรถ
สมาคมประกันวินาศภัยไทยวางเกณฑ์ราคากลางรถยนต์ หวังใช้เคลมสินไหม ค่าซ่อม
20 มี.ค. 2558

สมาคมประกันวินาศภัยไทยวางเกณฑ์ราคากลางรถยนต์ หวังใช้เคลมสินไหม ค่าซ่อม
นายไพบูลย์ จิรายุวัฒน์ ประธานคณะกรรมการประกันภัยยานยนต์ สมาคมประกันวินาศภัยไทย เปิดเผยว่า สมาคมฯ ได้จัดทำข้อมูลราคากลางรถขนาดเล็กและรถขนาดใหญ่ เพื่อใช้เป็นข้อมูลสำหรับการกำหนดจำนวนเงินเอาประกันภัยในการรับประกันภัยรถยนต์ และราคาค่าซ่อมรถยนต์ เพื่อใช้อ้างอิงสำหรับการพิจารณาอัตราค่าซ่อมรถยนต์ ตามยี่ห้อและรุ่นของรถยนต์
ทั้งนี้ การจัดทำข้อมูลดังกล่าว สมาคมฯ ได้รับความร่วมมือจากหน่วยงานต่างๆ เช่น สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) บริษัทประกันภัย สมาคมสหมิตรการซ่อมรถยนต์แห่งประเทศไทย และหน่วยงานอื่นๆ ที่เกี่ยวข้องในการเข้าร่วมพิจารณา
“ข้อมูลนี้ได้รับความสนใจอย่างมากจากหน่วยงานทั้งภาครัฐและเอกชนมีความสนใจที่จะขอร่วมใช้ข้อมูลดังกล่าว เช่น ธนาคารแห่งประเทศไทย (ธปท.) ก็นำข้อมูลไปใช้เป็นส่วนหนึ่งของการประเมินตัวเลขเศรษฐกิจรวมถึงการเชื่อมข้อมูลกับ คปภ. โดยสมาคมฯ จะผลักดันและส่งเสริมให้มีการใช้ราคามาตรฐานกลางของธุรกิจประกันภัย เป็นราคาอ้างอิงของธุรกิจร่วมกัน” นายไพบูลย์ กล่าว
ทั้งนี้ ในส่วนของราคากลางสำหรับรถขนาดใหญ่ ได้แก่ รถบรรทุก รถโดยสาร รถหัวลาก ซึ่งในขณะนี้สมาคมฯ อยู่ระหว่างการเตรียมความพร้อมในการเปิดให้บริการข้อมูลภายในเดือน มี.ค.นี้ ขณะที่ราคากลางสำหรับรถขนาดเล็ก ได้แก่ รถเก๋ง รถกระบะ รถตู้ จะมีข้อมูลราคากลางย้อนหลัง10 ปี เป็นข้อมูลราคากลางสำหรับรถยนต์ทั้งหมด 49 ยี่ห้อ จำนวน 450 รุ่นปี และเปิดให้บริการข้อมูลแก่บริษัทสมาคมไปแล้วตั้งแต่เดือน มี.ค. 2557
สำหรับการจัดทำข้อมูลราคากลางค่าซ่อมรถยนต์ ได้ดำเนินการและเปิดให้บริษัทสมาชิก รวมทั้งบุคคลที่สนใจ สามารถดาวน์โหลดข้อมูลเพื่อนำไปใช้งานได้ ปัจจุบันมีข้อมูลราคากลางค่าซ่อมรถยนต์รวมทั้งสิ้น 21 ยี่ห้อ จำนวน 180 รุ่นปี นอกจากนี้สมาคมฯ จะขอข้อมูลไปยังผู้ผลิตอะไหล่รถยนต์ เพื่อนำมาใช้เป็นราคาอะไหล่กลางอีกด้วย ซึ่งต่อไปจะทำให้มีราคากลางในการพิจารณาเรื่องค่าสินไหมได้ชัดเจนขึ้น